Gennem mange år har den nordjyske sanger, sangskriver og musiker Allan Olsen fornøjet danskere med sine finurlige tekster. Og det fortjener anerkendelse, mener man hos Gelsted Kirk-Scherfig-fonden. Derfor har fondens bestyrelse besluttet at hædre Allan Olsen med Gelsted Kirk-Scherfig-prisen, som uddeles søndag. Prisen gives til enkeltpersoner og organisationer, som har ydet en betydelig indsats inden for kunst, kultur, ligestilling, økologi, fred og socialisme. - Vi synes, at Allan Olsen har fortjent prisen, især i forhold til den seneste cd, han har udgivet, siger Gelsted-Kirk-Scherfig-fondens formand, Gitte Thomsen, og tilføjer: - Allan Olsen er en formidabel sanger, sangskriver, kunstner. Og hans tekster og sange er i tråd med det, vores fond står for. Gelsted-Kirk-Scherfig-Prisen er en dansk kulturpris, der blev indstiftet den 9. november 1979, og den blev for første gang uddelt i 1980. Prisen er opkaldt efter Otto Gelsted, Hans Kirk og Hans Scherfig. Blandt tidligere modtagere finder man blandt andre Poul Dissing, Niels Hausgaard og Anne Marie Helger.

Opsummering:
Den nordjyske sanger og sangskriver modtager søndag en pris for sit arbejde.